KIRJALLINEN KYSYMYS E-0811/01 esittäjä(t): María Sornosa Martínez (PSE) komissiolle. Golfkentät ja vesivarat Euroopan unionissa.



Virallinen lehti nro 340 E , 04/12/2001 s. 0099 - 0100



KIRJALLINEN KYSYMYS E-0811/01 esittäjä(t): María Sornosa Martínez (PSE) komissiolle (19. maaliskuuta 2001) Aihe: Golfkentät ja vesivarat Euroopan unionissa Katalonian autonomiassa (Espanja) sijaitsevista 55:sta golfkentästä 41:tä syytetään vesivarojen rajoitusmääräysten rikkomisesta (450 kuutiometriä kuukaudessa hehtaaria kohden katsotaan olevan enemmän kuin tarpeeksi nurmen hoitoon) ja veden hankkimisesta alueilta, joille heillä ei ollut asianmukaisia lupia. Toisaalta Valencian viranomaiset ovat laskeneet, että äskettäin rakennetun huvipuiston (Terra Mítica) nykyinen vedenkulutus jatkuessaan merkitsee vesivajeen kaksinkertaistumista ensi vuonna alueella, joka kärsii vakavista kuivuusjaksoista. Lisäksi teemapuiston ympärille aiotaan rakentaa useita golfkenttiä, kuten myös muualle autonomian alueelle, esimerkiksi Peníscolaan, Benidormiin ja Finestratiin. Kuivilla ja vähäsateisilla alueilla normaalin golfkentän vesitarve vastaa 15 000 asukkaan tarvetta. Täyttääkseen tarpeen tällä alueella, jossa vesivaroja on niukalti golfkenttiä ja samankaltaisia hankkeita varten, Espanjan hallitus on juuri hyväksynyt kansallisen vesisuunnitelman (Plan Hidrológico Nacional), jonka tavoitteena on juoksuttaa 1050 HM3 vettä juuri näille alueille. Valencian ja Catalunyan autonomioiden tapaukset ovat vain kaksi esimerkkiä, jotka kuvaavat tilannetta koko yhteisössä, jossa golfin harrastajien määrä lisääntyy n. 15 prosentilla vuosittain. Ei myöskään pidä unohtaa, että golfkentät aiheuttavat paljon ympäristövaikutuksia, koska nurmen hoito vaatii suuren määrän lannoitteita, rikkaruohomyrkkyjä ja muita kemiallisia tuotteita, jotka maaperään imeytyessään voivat olla merkittävä uhka sekä akvifereille että alkuperäiselle eläimistölle ja kasvistolle. Uudessa vesipolitiikan puitedirektiivissä (2000/60/EY(1)) määritellään yhteisön vesipolitiikan perustavoitteiksi seuraavat: - käytettävissä olevien vesivarojen pitkän ajan suojeluun perustuvan, kestävän vedenkäytön edistäminen, - vesistöjen pilaantumisen asteittainen väheneminen, - tarve pitää mielessä vesipiirien ominaispiirteet, ihmistoiminnan ympäristövaikutukset ja vedenkulutuksen taloudellinen arviointi. Millaisia aloitteita komissio on valmis laatimaan varmistaakseen direktiivissä 2000/60/EY mainittujen kahden seikan toimeenpanemisen golfkenttien tapauksessa unohtamatta, että nämä alueet ovat vähäsateisia ja kärsivät kuivuudesta ja aavikoitumisesta? (1) EYVL L 327, 22.12.2000, s. 1. Margot Wallströmin komission puolesta antama vastaus (6. kesäkuuta 2001) Yhteisön vesipolitiikan puitteista 23. lokakuuta 2000 annettu Euroopan parlamentin ja neuvoston direktiivi 2000/60/EY(1), jäljempänä vesipolitiikan puitedirektiivi, tuli voimaan 22. joulukuuta 2000. Direktiivissä on asetettu määräajat eri vaatimusten täyttämiselle. Esimerkiksi analyysit vesistöalueen olosuhteista ja vesiin kohdistuvista paineista olisi tehtävä neljän vuoden kuluessa direktiivin voimaantulosta, direktiivin mukainen seurantaohjelma olisi toteutettava kuuden vuoden kuluessa ja toimenpideohjelma direktiivin tavoitteiden saavuttamiseksi yhdeksän vuoden kuluessa. Direktiivin kaikkien vaatimusten täyttäminen kestää näin ollen useita vuosia. Alueilla, joilla se on tarpeen, on otettava huomioon veden, lannoitteiden ja muiden kemiallisten aineiden käyttö golfkentillä, kun pannaan täytäntöön direktiiviin perustuvia eri vaatimuksia. Vaatimusten noudattaminen voi olla vaikeaa, mutta se on edellytys sille, että saavutetaan vesien hyvä tila kaikkialla yhteisössä. Jokaisen jäsenvaltion velvollisuutena on toteuttaa käytännössä direktiivissä säädetyt eri vaiheet. Komissio seuraa täytäntöönpanoprosessia jäsenvaltioissa, jotta direktiivi voidaan panna täytäntöön tehokkaasti ja yhdenmukaisesti koko yhteisössä. Komissio ottaa huomioon direktiivissä säädetyt määräajat tarkastellessaan sitä, miten jäsenvaltiot noudattavat vesipolitiikan puitedirektiivin vaatimuksia. (1) EYVL L 327, 22.12.2000.